arnastofnun/IGC-2024 huggingface dataset:
Alþingi sveik eigin loforð

Alþingi ákvað að hefja óháða rannsókn á starfi lífeyrissjóðanna undanfarin 14 ár, en hefur ekki efnt loforðið. Kannski vegna Gylfa. Alþingi ákvað að hefja óháða rannsókn á falli sparisjóðanna, en hefur ekki efnt loforðið. Kannski vegna Blöndals. Alþingi ákvað að hefja rannsókn á Fjármálaeftirliti og Seðlabanka, en hefur ekki efnt loforðið. Kannski vegna Davíðs og Jónasar Friðriks. Alþingi ákvað að hefja óháða rannsókn á Íbúðalánasjóði, en hefur ekki efnt loforðið. Kannski vegna Guðmundar. Alþingi gefur sér langan tíma til að bulla í hálftíma hálfvitanna. En ekki tíma til að efna eigin loforð.
Fjarstýrður Árni Páll

Margrét Tryggvadóttir kom upp um efnahagsráðuneyti Árna Páls Árnasonar. Það er deild í Samtökum fjármálafyrirtækja. Fulltrúi ráðuneytisins kom á fund viðskiptanefndar Alþingis. Las þar upp úr plaggi ráðuneytisins, en vildi ekki afhenda það. Fyrir harðfylgi Margrétar kom í ljós, að plaggið var frá Samtökum fjármálafyrirtækja. Árni Páll hefur lengi komið mér undarlega fyrir sjónir. Ráðgjafar hans og vinir eru gamlir bófar úr bönkunum. Hann hugsar eins og þeir og talar stjarfur út í loftið, eins og fjarstýrður sé. Ferlegt er, að bankaráðherrann sé hluti af hruninu og hugsi eins og hrunverjarnir.
Hlustið ekki á sérhagsmuni

Ríkisstjórnir eiga ekki að hlusta á sérhagsmunaaðila. Ekki reyna að koma á sátt hagsmunaaðila. Ekki í sjávarútvegi og ekki í kjarasamningum. Hagsmunir almennings eru allt aðrir er sameiginlegir sérhagsmunir. Við sjáum, hvernig tilraun til sátta sérhagsmunaaðila í sjávarútvegi hefur leitt Jón Bjarnason í ógöngur. Nú eru enn og aftur til vandræða samtök atvinnulífsins og útibú þeirra í samtökum verkalýðsrekenda. Ríkisstjórnin hefur lofað framkvæmdum, sem skattgreiðendur hafa ekki efni á. Hún á að hætta að gefa slík loforð, sem skaða þjóðarhag. Og yfirleitt alls ekki að hlusta á neina sérhagsmuni.
Álmur er fallinn

Álmur er fallinn, 25 vetra gamall, uppáhalds reiðhesturinn. Fékk innanmein og varð ekki læknaður. Einstæður hestur og óstýrilátur, hafði bara einn gang, tölt, jafnvel í kyrrstöðu. Milli okkar voru deilur um goggunarrröð, sem leystust með, að ég fékk að ráða stefnu og hann hraða. Mýkri hest og úthaldsbetri hef ég aldrei setið. Fór með mig um Sprengisand og nokkrum sinnum Kjöl, Arnarvatnsheiði og Fjallabaksleiðir, ótal sinnum Löngufjörur. Rauðglófextur að hætti Kirkjubæjar og ganginn hafði hann frá Fönix frá Vík. Síðustu árin dvaldist hann í góðu yfirlæti á elliheimili hesta á Kaldbaki.
Strákar hugsa bara um bolta

Stúlkum gengur betur en strákum í skóla. Tveir þriðju hlutar af nemendum háskóla eru stúlkur, einn þriðjungur strákar. Jafnvel í verkfræðideild eru stúlkur að verða fleiri. “Einfaldlega vegna þess að þær eru betri”, segir Sigurður Brynjólfsson, fyrrverandi deildarforseti. Meiri munur kynjanna en annars staðar á Vesturlöndum. Engar skýringar fást á getuleysi íslenzkra karlmanna. Kannski eru þeir uppteknir við að horfa á fótbolta og tala um fótbolta og drekka bjór. Kannski dreymir þá um að verða útrásarvíkingar, en þrengt hefur að slíkum. Sem blaðamenn eru stúlkur mun skárri en strákar.
Á fólkið að borga?

Ég hef talið, að kjósendur beri hluta ábyrgðar á íslenzka davíðshruninu. Kusu flokka og pólitíkusa, sem trúðu á einkavæðingu og eftirlitsleysi. Hins vegar er ljóst, að fólk er ekki á sama máli. Fjölmargir segja: “Við borgum ekki”, þegar talið berst að IceSave eða verðbótum á höfuðstól lána. Segir þetta vera forsendubrest. Ég tel, að kjósendur geti sjálfum sér kennt um þennan meinta forsendubrest. Tel, að kjósendur neiti ranglega að axla ábyrgð á arfavitlausu athæfi í kjörklefanum. En ljóst er, að þeirri skoðun vex ásmegin á Vesturlöndum, að fólk eigi ekki að borga. Samanber Grikkland.
Sigmundur Davíð segi af sér

Þú getur ekki verið formaður stjórnmálaflokks út á fé, sem faðir þinn hafði á vafasaman hátt út úr einkavæðingu. Gunnlaugur M. Sigmundsson var innherji, sem sat yfir upplýsingum, er aðrir höfðu ekki. Notaði þær til að komast yfir ríkisrekstur, sem nú heitir Kögun. Um atferli hans og græðgi voru skrifaðar blaðagreinar árin 1995 og síðan fræga yfirlitsgreinin í Mogga 1998. Budda Gunnlaugs var síðan notuð til að troða syni hans í formennsku Framsóknar á erfiðum tíma í sögu flokksins. Sigmundur Davíð Gunnlaugsson angar til himins af siðblindu föðurins. Hann mun aldrei leiða flokk sinn út úr spillingunni.
Fínimannsleikur stjórnlagaráðs

Stjórnlagaráð hefur tekið að sér að hafa vit fyrir þjóðfundinum. Lítur á sig sem eins konar heldri borgara, sem eigi að brúa bilið milli þjóðfundarins og hefðbundinna pólitíkusa. Uppkast ráðsins að stjórnarskrá er útvatnað álit þjóðfundarins. Þar er ekki tekið á orsökum hrunsins, einkalífi fjármála og bankaleynd. Þar er ekki ákveðið, að allt landið eigi að vera eitt kjördæmi. Þar er ekki tekið á róttækri tæknihyggju dómstóla að hætti Njálu. Þar eru skorður við tjáningarfrelsi sagðar geta verið nauðsynlegar og leynd sögð geta verið brýn og rökstudd. Þetta lítur út fyrir að vera fínimannsleikur.
Líbýustríðið gengur illa

Yfirmaður brezka flotans segir, að stríðið gegn Gaddafi stöðvist í haust út af fjárskorti. Mark Stanhope telur, að þá verði ríkisstjórnir Vesturlanda að veita auknum fjármunum, sem ekki liggja á lausu. Eftir þriggja mánaða árásir er Gaddafi enn við völd og teflir skák við erlenda þjóðhöfðingja. Sé markmið stríðsins að koma honum frá, eru horfur á, að Vesturveldin tapi stríðinu. Sé markmiðið eitthvað annað, væri gott að vita, hvert það er. Annars lekur stríðið út í sandinn eins og stríðið í Afganistan. Vesturveldin geta ekki lengur unnið stríð. Svo er verið að tala um nýtt stríð við Assad í Sýrlandi!
Fornkristni í Hreppunum

Við þurfum ekki lengur að éta ketsúpu eða saltkjöt í Hreppunum. Höfum fengið heimsmenninguna í æð. Eþíópska veitingahúsið á Flúðum býður puttamat á 1900 krónur. Á Menelik fást víðar pönnukökur með engifer- og kardimommu-krydduðu hakki, kotasælu og grænmeti. Við snæðum með puttunum, paprikusósuna líka. Eftir matinn er kaffið brennt og malað að hætti Eþiópíu. Gott kaffi, enda er Eþiópía elzta kaffilandið. Þar og í Kenýa er líka uppruni mannkyns. Því er hátíðlegt að fá sér snæðing í þessari fornkristnu siðmenningu. Í samanburði við hverfi 101: Eitt núll fyrir landsbyggðina og okkur sveitavarginn.
Geir er ekki mikill bógur

Hvernig varð Geir H. Haarde svona misheppnaður pólitíkus? Áleitin spurning. Einkum var hann ekki mikill bógur, of háður fortíð sinni og umhverfi sínu. Arfur Davíðs stjórnaði gerðum hans, þar á meðal ofurtrúnni á sjálfvirkan lækningarmátt markaðslögmála. Hvorugur áttaði sig á afleiðingum skorts á eftirliti í samfélagi siðblindingja. Undir áhrifum Davíðs vék Geir sér hjá eðlilegu samráði. Í bandalagi lyginnar með Ingibjörgu Sólrúnu Gísladóttur fóru þau tvö að trúa eigin rugli. Reyndu að halda vandanum leyndum fyrir þjóðinni. Ingibjörg ætti að vera fyrir Landsdómi, en Geir verður að duga.
Útvötnuð stjórnarskrá

Er ósáttur við uppkast að stjórnarskrá á vef Stjórnlagaráðs. Þar er hvergi sagt, að fjármál séu ekki einkamál. Bankaleynd er ekki bönnuð. Einkalíf fjármála og bankaleynd leiddu þó yfir okkur hrun. Ekki er heldur gefið val um allt landið sem eitt kjördæmi, þótt það hafi verið vilji þjóðfundarins. Ekki er tekið á róttækri tæknihyggju dómstóla. Réttindi eru heft: Skorður við tjáningarfrelsi eru sagðar geta talizt “nauðsynlegar”. Hver ákveður? Og um leyndina segir, að fyrir henni geti verið “brýnar og rökstuddar” ástæður. Hver ákveður? Uppkastið er útvötnuð útgáfa af þjóðarvilja þjóðfundarins.
Heimsmenningin á Flúðum

Hrunamannahreppur hefur ekki komið sér upp setri eins og flest krummaskuð landsins. Dónasetri, reðursetri, læknasetri, draugasetri, bófasetri og jafnvel ekki hrunasetri í minningu útrásar. En hreppurinn hefur fengið það, sem merkara er, eþíópskt veitingahús andspænis vínbúðinni á Flúðum og kránni Útlaganum. Á næsta horni eru hótelið og Grund, sem selja ágætan mat. Salatið á Grund er stórfínt. Ekkert af þessu jafnast á við nýja staðinn. sem selur okkur sveitavarginum framandi puttarétti frá Eþiópíu. Meira um þá seinna. Miðað við íbúafjölda eru Flúðir harðari í heimsmenningunni en hverfi 101.
Grikkir borgi bara þriðjung

Ég held, að Grikkir eigi að borga þriðjung af súpunni. Eiga þátt í sökinni, kusu yfir sig hægri sinnaðar ríkisstjórnir, sem eyddu og spenntu. Eins og á Íslandi. Þannig náðu Grikkir sér í ósjálfbær lífskjör og komust hjá því að borga skatta. Eins og á Íslandi. En þeir sitja uppi með allar sínar skuldir. Virðulegir bankar hafa lánað Grikkjum villt og galið og neita að taka þátt í björguninni. Bankar hirða bara gróða, en neita að bera tap, er illa gengur. Ríkisstjórnir og fjölþjóðabankar styðja þá úreltu stefnu. Enda múta bankar pólitíkusum. Eins og hér. Kominn er tími til, að fjármagnið borgi fyrir sig.
Hæstiréttur er meginböl

Halldór J. Kristjánsson bankastjóri og gæfusmiður framdi ofurþjófnað. Stal sér hundrað milljón króna starfslokasamningi með eingreiðslu í séreignasjóð á dauðastundu Landsbankans. Misnotaði aðstöðu sína til að hafa ofurfé af gjaldþrota banka. Ætti að vera á Litla-Hrauni í ævilöngu fangelsi. Í staðinn hefur Hæstiréttur kastað út málinu gegn honum á lagatæknilegum forsendum. Forsmekkur þess, sem koma skal í málum gegn öðrum íslenzkum bófum. Sérhver tæknilegur trúnaðarbrestur Hæstaréttar grefur undan þjóðfélaginu. Grefur undan trausti fólks á kerfinu. Hæstiréttur er meginþáttur í þjóðarbölinu.
Skattfrjálsir skaðvaldar

Gunnar Smári Egilsson bendir á

SÁÁ-vefnum á, að samfélagið beri bótalaust margvíslegt tjón af einkarekstri. Bíla- og benzínsalar borgi ekki götur og bílastæði, né heldur umferðarslys og umferðarmengun. Sykur- og gossalar borgi ekki tjón á heilsufari fólks. Skemmtistaðir í miðborg Reykjavíkur borgi ekki löggæzlu og meðferð slasaðra aðfaranætur laugardaga og sunnudaga. Né heldur hreinsun gatna að morgni. Né heldur kostnað af áfengisvandræðum, sem fylgja skemmtistöðum. Á sama tíma sker hið opinbera niður stuðning við stofnanir, sem fást við slæmar afleiðingar þessara skattfrjálsu skaðvalda.
Villist á Volgubakka

Fyrir mörgum áratugum var pólitíska umræðan ekki skárri en núna. Frægur var flutningur umræðunnar austur á Volgubakka. Hægri menn fóru jafnan að tala um Sovétríkin, ef vinstri menn gagnrýndu eitthvað á Íslandi. Þessi útgáfa af rökleysu er gengin aftur með Guðmundi Franklín Jónssyni. Menn benda á, að ekki sé eitt grænt orð í ályktunum hins Hægri græna flokks hans. Hann svarar með því að segja álitsgjafana vera kommúnista og að mengun sé í fyrrverandi Sovétríkjunum. Getur ekki svarað málefnalegri gagnrýni og bregzt við á þann hátt. Einkaflokkur Guðmundar Franklín á auðvitað heima austur á Volgubökkum.
Nokkrir sérfræðingar bulla

Nokkrir hagfræðingar og viðskiptafræðingar urðu sér til skammar í álitsgerð um hagræn áhrif nýrra kvótalaga. Rugluðu saman kvótagreifum og sjávarútvegi. Sigldu framhjá fórnarkostnaði af kvótagreifum. Reiknuðu svonefnd hagræn áhrif á kvótagreifa og fyrirtæki þeirra, en ekki á sjávarpláss, sjávarútveg og þjóðina alla. Tóku ekki tillit til, að brýnt er að skipta út kvótagreifum og fá aðra rekstraraðila í sjávarútveg. Mannvitsbrekkur nefndarinnar eru Axel Hall, Daði Már Kristófersson, Gunnlaugur Júlíusson, Sveinn Agnarsson og Ögmundur Knútsson. Þessir menn hafa ekki hugmynd um, hvað málið snýst um.
Bankahrunið var séríslenzkt

Bankakreppa erlendis olli ekki bankahruni hér. Davíðshrunið var heimatilbúið að langmestu leyti. Sjálfur Seðlabankinn fór á hausinn við að sanka að sér verðlausum pappírum. Fjármálaeftirlitið og Seðlabankinn höfðu gefið bönkunum lausan tauminn til að steypa sér út í rugl. Davíðshrunið var af allt annarri stærðargráðu en bankakreppan í útlöndum. Neyðarlögin voru sett við einstæðar aðstæður og geta ekki gefið útlöndum fordæmi. Þau hindruðu að Davíðshrunið yrði þjóðarhrun. Voru samt gölluð, settu of miklar byrðar á skattgreiðendur. Máttu ekki ábyrgjast innlenda peningasjóði að hluta og innistæður að fullu.
Fölsunarflokkur Franklíns

Hægri grænir, einka-stjórnmálaflokkur Guðmundar Franklíns Jónssonar, fetar í fótspor fjórflokksins og gengur lengra. Fjórflokkurinn svíkur kosningaloforð og Hægri grænir þykjast vera grænir. Ekki eitt einasta atriði í ályktunum flokksins er grænt eða jaðrar við að vera grænt. Flokkur Guðmundar Franklín siglir því undir fölsku flaggi. Flokkur, sem fer af stað á grunni falsana, getur aldrei tekið þátt í að siðvæða pólitíkina. Sem betur fer er þetta bara einka-stjórnmálaflokkur, sem höfðar ekki til fólks. Nóg er af ruglinu samt í pólitíkinni, þótt Guðmundur Franklín ljúgi sig ekki grænan inn á okkur.
Sköttum bófana burt

Lítil ástæða er til að taka mark á hugmyndum Alþjóða gjaldeyrissjóðsins um frekari skattahækkanir. Hagfræðingar sjóðsins hafa ævinlega haft lítið vit á hagfræði. Lesið bara Globalization and its Discontents eftir Joseph Stiglitz nóbelshagfræðing. Að vísu má einfalda vaskinn með því að fækka þrepum og lækka hæsta þrepið. Og auðlindaskattur er meira en sjálfsagður og mætti þar á ofan margfaldast. Vafasamt er hins vegar að breyta fjármagnstekjuskatti í eignaskatt. Sjóðurinn telur, að bófar muni flýja land vegna óbeitar þeirra á fjármagnstekjuskatti. En því miður er bara fínt, að bófarnir flýi landið.
Kaþólska hrunið komið hingað

Nú er hrun kaþólsku kirkjunnar komið hingað. Nákvæmar lýsingar á viðbjóði starfsmanna kirkjunnar birtast í Fréttatímanum. Víðtækt kynferðisofbeldi og einelti eyðilagði líf margra barna hér á landi eins og annars staðar. Eins og hjá þeim lútersku reyndi kaþólski biskupinn að sópa málunum undir teppi. Erlendis hefur viðbjóður kaþólskunnar vakið mesta athygli, enda eru þar nánari samskipti kennimanna og barna en í lúterskunni. En þetta er allt sami viðbjóðurinn, lúterskan og kaþólskan. Kasta ætti þessum fyrirbærum út á hafsauga. Banna þarf aðgang kennimanna að börnum og meðferðarstofnunum.
Rolan segist vera ómissandi

Því miður er biskupinn rola, sem hrekst úr einu virkinu í annað. Nú er Karl Sigurbjörnsson farinn að lofa að hætta bráðum, bara ekki strax. Hann er einn margra, sem skortir siðferðismat á aðstæðum. Rýnir bara í skýrslu og reynir að finna þar, hvort hann hafi brotið af sér eða bara gert mistök. Ég gerði bara mistök, veinar hann. Við hin finnum ekki siðferði í skýrslum, heldur í sjálfum okkur. Karl er ekki nógu mikill bógur til að skoða sjálfan sig. Hans eina mat snýst um, hvað hann komist upp með hverju sinni. Samt talar hann um sig sem ómissandi biskup, er þurfi að bjarga kirkjunni áður en hann hættir.
Hæstiréttur í skítverkunum

Hæstiréttur vísaði burt tilraun Landsbankans til að rifta hundrað milljón króna starfslokasamningi Halldórs J. Kristjánssonar. Hann heldur sjálftöku hundrað milljón króna séreignasparnaðar 19. september 2008, rétt fyrir hrun. Ástæða frávísunarinnar er óljós málatilbúnaður bankans. Þetta verður þema Hæstaréttar í málum útrásarbófanna. Mál gegn þeim verða talin óljós og illa reifuð. Þeim verður vísað frá af lagatæknilegum ástæðum, sem íslenzkir lagatæknar elska úr hófi fram. Hæstiréttur mun tryggja, að réttlæti nái ekki fram að ganga. Enda er réttlæti hugtak, sem íslenzk lagatækni hafnar.
Við erum á fullum dampi

Mikið af skráðu atvinnuleysi er kerfislægt. Telur þá, sem vilja ekki vinna, eru í svartri byggingavinnu eða ferðaþjónustu. Þegar skráð atvinnuleysi er komið niður í 7,4%, má telja, að raunverulegt atvinnuleysi sé horfið. Svo lág tala hefur ekki sézt frá hruni. Á sama tíma eru bankarnir að fyllast af handbærum peningum. Landsbankinn á 220 milljarða handbæra og Íslandsbanki á 160 milljarða handbæra. Ýmist vill fólk ekki taka lán eða að bankar treysta ekki þeim, sem vilja taka lán. Þarna er skortur á aðlögun, sem tekur tíma. Tölur um atvinnu og fé í bönkum sýna, að atvinnulífið gengur á fullum dampi.
Ofsi jarðarinnar vex

Guardian fjallar um aukinn ofsa í veðurfari jarðar. Ofsaþurrkar og ofsaflóð, ofsahitar og ofsakuldar, hvirfilbyljir og jarðskjálftar valda vikulega vandræðum einhvers staðar. Flóð og stormar hafa þrefaldazt á þrjátíu árum. Heimsmet eru slegin nánast vikulega. Hér eru það eldgosin og síðbúið sumar, í Bandaríkjunum eru það hvirfilbyljir og sjávarflóð. Jafnvel í Noregi flæða ár yfir bakka sína. Fréttir af hamförum skipa aukið rúm í fjölmiðlum. Jörðin er orðin óútreiknanleg. Sú spurning vaknar, hvort hún sé orðin þreytt á þessu mannkyni. Sem valtar yfir náttúruna í vaxandi græðgi og tillitsleysi.
Léttara að frysta í Lúx

Í viðureigninni við hrunbófa er brýnt að frysta eignir þeirra. Þar með er ekki hægt að koma þeim undan meðan málin eru í vinnslu. Því vopni hefur verið beitt hér, en í afar litlum mæli. Líklega eru lögin hér meira skrifuð í þágu bófa en lögin í Luxembourg, meira davíðsk. Sérstakur saksóknari hefur greiðari aðgang að frystingu eigna þar en hér. Eignir fjölda manna hafa verið frystar í Luxembourg, þar á meðal eignir Hreiðars Más Sigurðssonar Skúla Þorvaldssonar og Magnúsar Guðmundssonar. Merkilegt er, að eftir hrun hefur ekki verið hróflað við davíðskum reglum, sem takmarka eignafrystingu.
Fólk borgar bara ekki

Gríski harmleikurinn versnar bara. Grikkir sætta sig ekki við að verða að þrengja beltin og koma fjármálum sínum í lag. Vandi landsins verður ekki eingöngu leystur með því að lengja í hengingarólinni. Lánardrottnar landsins verða að slá af kröfum. Sú er tillaga Angelu Merkel, kanzlara Þýzkalands. Evrópusambandið og Alþjóða gjaldeyrissjóðurinn verða að víkja frá þeirri stefnu, að lánardrottnar fái allt sitt til baka. Bankar hafa lánað ógætilega og verða líka að súpa seyðið. Almenningur neitar að axla ábyrgð davíðskra valdamanna í pólitík og bönkum. “Við borgum bara ekki” segja Grikkir.
Leitað að sökudólgi ósigurs

Robert Gates skammar Evrópuríki Atlantshafsbandalagsins fyrir lítinn áhuga á stríðinu í Afganistan. Hann hefur að því leyti rétt fyrir sér, að í Evrópu er minni áhugi á manndrápum en í Bandaríkjunum. En tilgangur hans er að ýta sökinni á ósigri Bandaríkjanna yfir á Evrópu. Vesturveldin fara halloka í Afganistan og Robert Gates leitar að sökudólgi utan Bandaríkjanna. Enginn veit lengur, hvers vegna Vesturveldin eru þarna í Langtburtistan. Reynsla Breta og Rússa hefði þó átt að vera þeim víti til varnaðar. Landið er svo fjarri vestrænni siðmenningu, að stríð gegn því er án takmarks og tilgangs.
Ný tegund af vitleysu

Sveitarfélögin telja, að launamunur sé of lítill í landinu. Þau eru ein um þá skoðun. Inga Rún Ólafsdóttir er sviðsstjóri kjarasviðs sveitarfélaga. Segir of lítinn mun vera í launaskalanum. Vill hækka lægstu launin minna en hærri launin. Slitnað hefur upp úr kjaraviðræðum sveitarfélaga, meðal annars vegna þessa sérstæða sjónarmiðs aftan úr öldum. Einkenni launa hér á landi er einmitt, að lægstu laun eru óhagstæðari en atvinnuleysisbætur og aðrar bætur. Eftir Davíðshrunið hefur verið opinber stefna að lyfta hinum lægst launuðu fremur en hinum lánsamari. Sveitarfélögin fara í öfuga átt.
Guðni A. Jóhannesson lýgur

Guðni A. Jóhannesson lýgur, að Orkustofnun hafi ekki veitt leyfi til rasks í Grændal. Leyfið snýst einmitt um eina eða tvær borholur og borunarvegi. Ef það er ekki jarðrask, þá heiti ég Davíð Oddsson. Orkumálastjóri er skæður siðblindingi, reynir að slíta friðinn um rammaáætlun orkuframkvæmda. Hefur líka veitt leyfi fyrir Gjástykki, Skaftá og Tungufljóti, óröskuðum svæðum, sem eiga að mæta afgangi. Landsþekktur vandræðamaður. Tapaði 6,5 milljörðum króna af opinberu fé á að hirða ekki um að hafa eftirlit með Landsneti. Stöðva verður terroristann, áður en hann veldur þjóð og náttúru meiri skaða.
Belgía stjórnlaus í heilt ár

Í heilt ár hefur Belgía verið án ríkisstjórnar. Þar er húsvarðar-stjórn, sem passar sjoppuna, meðan þingmenn reyna að mynda alvöru-stjórn. Þetta gengur bara vel. Hagvöxtur er mikill í Belgíu, meiri en meðaltal í evru-ríkjum álfunnar. Góða lífið heldur áfram sinn vanagang á torgum Belgíu. Menn sötra súkkulaði og fá sér nýbakaðar vöfflur með sírópi. Enginn asi er á neinu þar í landi. Fínu frúrnar fara í strætó niður í bæ og götusóparar hafa 300.000 krónur á mánuði. Belgar hafa góða skriffinnsku. Embættismenn eru þar af öðru sauðahúsi en á Íslandi. Og ótrúlega fáir sakna belgískra stjórnmálamanna.
Kvótagreifar eru sníkjudýr

Í blöðruhagkerfi Davíðs Oddssonar skuldsettu kvótagreifar sig upp á 560 milljarða króna. Sumpart til fjárfestinga utan sjávarútvegs og sumpart til að fela í útlöndum. Aðeins 80 milljarða fjárfestu þeir í sjávarútvegi á sama tíma. Þetta sýnir lítið samhengi milli skuldsetningar og eignamyndunar í sjávarútvegi. Kvótagreifar voru ekki og eru ekki hluti af sjávarútvegi. Þeir eru einfaldlega ekkert annað en sníkjudýr. Blóðsugur, sem sjúga nánast allan arðinn af auðlind þjóðarinnar. Reka Morgunblaðið og tvo stjórnmálaflokka til að varðveita þýfið. Við sjáum ofsann af átökum síðustu mánaða um kvótann.
Biskup haarderar konurnar

Biskupinn tók Haarde á konurnar. Biðst afsökunar, ef ef ef hann hefur gert eitthvað rangt. Vill læra af mistökunum og horfa fram á veginn. Axlar enga ábyrgð, bíður af sér storminn. Sannleiksskýrslan veldur bara “tímabundnum erfiðleikum”. Eftir hálft ár verða prófastar farnir að tala um biskupinn sem ofsóttan dýrling. Karl Sigurbjörnsson hafi í rauninni ekkert gert af sér, ekki frekar en Geir H. Haarde. Þetta er Ísland í dag. Niðurstaða kirkjuþings er, að ekkert gerist í siðferðismálum þjóðkirkjunnar. Flóttinn úr kirkjunni heldur bara áfram. Enda er biskupinn kannski enginn teflon-húðaður Haarde.
Gólftuskan í Dyrhólaey

Dularfulla Dyrhólaeyjar-málið er upplýst. Var bara þetta venjulega, íslenzka Ég-um Mig-frá Mér-til Mín mál. Fyrrverandi lögga og hálf hreppsnefnd ÞURFTU að fremja skemmdarverk til að selja túristum aðgang að eynni á varptíma. Minna á kerlinguna með lausan hund, sem ég hitti í friðlandinu við Gróttu á varptíma. Hún sagði: “Ég ÞURFTI að viðra hundinn.” Menn eru unnvörpum fullir af siðblindri sjálfshyggju. “Ég ÞARF þetta, ég ÞARF hitt”, hugsa þeir. Lög og reglur skipta engu, fólk ÞARF bara að fá sitt fram. Sjálf gólftuska okkar númer eitt, Umhverfisstofnunin, hefur samið við dólgana um að passa eyjuna.
Biskup taki pokann sinn

Biskupinn yfir Íslandi má fara að gæta sín. Ingvi Hrafn Jónsson segir hann hafa lýst stuðningi við sig í kjölfar dóms um skattsvik. Karl Sigurbjörnsson getur tæpast staðið undir þeim áburði. Varla er í verkahring biskups að taka afstöðu til slíkra dóma. Hann hefur áður sýnt dómgreindarskort. Bréfi um kynferðisbrot forvera síns stakk hann undir stól í hálft annað ár. Greinileg tilraun til þöggunar, er sannleiksnefnd kirkjunnar telur ámælisverða. Biskup getur tæpast mætt á kirkjuþing til að taka afstöðu til þeirrar skýrslu. Og góð spurning er, hvort ekki sé einfaldast, að hann taki bara pokann sinn.
Bakpokamaður yfirbugaður

Fréttir vekja oft fleiri spurningar en þær svara. Vísir segir hóp manna með kirkjuvörðinn í broddi fylkingar hafi “yfirbugað” erlendan mótmælanda í Dómkirkjunni. Fjölmiðillinn hefur eftir Hjálmari Jónssyni presti, að sá hafi verið “með stóran bakpoka, sem hvað sem er gat verið í”. Mig langar til að vita meira um þennan mann. Hvernig útlendingur var þetta, hverju var hann að mótmæla, lét hann ófriðlega, hafði hann hátt, var hann vopnaður? Eða er nóg að vera með stóran bakpoka til að vera vísað úr kirkjunni. Sjálfsagt eru til eðlilegar skýringar á þessu öllu, en fjölmiðillinn gefur okkur þær ekki.
Skemmdarverkin í Dyrhólaey

Undarlegar eru fréttir fjölmiðla af skemmdarverkum í Dyrhólaey. Ástæða hlýtur að vera fyrir, að skemmdarvargar rífa daglega niður hlið og skilti. Ríkissjónvarpið nefndi Reyni Ragnarsson, sem tók þátt í skemmdarverkunum og hótar að halda þeim linnulaust áfram. Það birti myndskeið af aðgerðum hans. Sveitarstjórinn í Vík, Ásgeir Magnússon, er líka nefndur. Engin skýring var gefin. Eru fjölmiðlar þó skyldugir að segja fréttir á þann hátt, að notendur skilji. Hugsanlega er um snarbilaða menn að ræða, en oftast býst maður við, að eiginhagsmunir séu að baki. Ég bið um skýringar á eindregnum brotavilja.
Gögn um föður Framsóknar

Ýmis gögn um föður Framsóknar hafa birzt á vefnum. Endurbirtar fréttir frá 1995, þegar Gunnlaugur M. Sigmundsson var að sölsa undir sig Kögun. Einkum eru það fréttir Helgarpóstsins og svo yfirlitsgrein Agnesar Bragadóttur í Morgunblaðinu þremur árum síðar. Þær sýna ljóst, hvernig þingmaðurinn notaði innherja-aðstöðu sína til að klófesta einokun í samskiptum ríkisvaldsins við varnarliðið. Gunnlaugur sýndi þar mikla hæfni í að ota eigin tota. Honum tókst það svo í annað skipti fyrir tveimur árum, þegar hann notaði brot af auði sínum til að troða syni sínum í hlutverk formanns Framsóknarflokksins.